奉和聖製暇日與兄弟同遊興慶宮作應制
作者：張說
朝代：唐

paragraphs: 漢武橫汾日，周王宴鎬年。
何如造區夏，復此睦親賢。
巢鳳新成閣，飛龍舊躍泉。
棣華歌尚在，桐葉戲仍傳。
禁籞氛埃隔，平臺景物連。
聖慈良有裕，王道固無偏。
問俗兆人阜，觀風五教宣。
獻圖開益地，張樂奏鈞天。
侍酒衢樽滿，詢芻諫鼓懸。
永言形友愛，萬國共周旋。